**TÁJÉKOZTATÓ**

**a 2018. május 30-i képviselőtestületi ülésen elhangzott**

**interpellációkra tett intézkedésekről**

**Geosits László képviselő-testületi tag**

* elmondja, hogy a Bacsó Béla utca járdája életveszélyes, ennek helyrehozatalát kéri

*A betonlapos járda egyenetlensége botlásveszélyes, teljes körű javítása (betonlapok felvétele, újra lerakása) közel 5 millió forint, amire az idei költségvetés nem tartalmaz fedezetet, a következő évi költségvetés terhére lehet vele tervezni.*

* a Hunyadi J. és a Somogyi B. utca között 8-as út melletti kerékpárút és járdaszakasz állapota is eléggé kifogásolni való, az arra járók jelezték, hogy szükséges lenne annak javítása

*A létesítmény felülete egyenetlen, jelenleg nem kátyús.*

*Továbbá, mint korábbi interpellációban is megvitatásra került, az érintett gyalogos és kerékpárút állapotán egy teljes körű rekonstrukcióval lehetne tartósan javítani. A rekonstrukció nagyságrendje közel 10 millió forint a Rázsó iskolától a temetőig. Idei költségvetésben nincs lehetőség ennek megvalósítására, nem tartalmazza, a következő évi költségvetés terhére lehet vele tervezni.*

* sokan megkeresték a Teleki utca folytatásával kapcsolatban, érdeklődnek, hogy lesz-e illetve mikor lesz annak folytatása az Akác utcáig

*A Teleki utcában az Akác u. és a Liszt F. u. közötti szakaszon 2017.évben szennyvízcsatornázást végeztetett Önkormányzat, amely beruházás keretén belül az idei évben került sor a megbontott aszfaltos útburkolat teljes szélességben történő, eredetivel megegyező helyreállítására. Az idei költségvetési rendelet nem tartalmazza a Teleki utca másik szakaszán hasonló útburkolat létesítését. A csatornázott sáv került a beruházás során sávosan helyreállítva, ez rendben van, viszont mellette az út két oldala tönkre ment, ezt kátyúzással nem lehet kezelni, a teljes szélességben történő komplett helyreállítása javasolt. Becsült költsége bazaltmeddős réteggel közel 10 millió forint, remixes réteg képzésével+ 1 rtg aszfalt beépítésével meghaladja a 15 millió forintot. Költségvetési döntést igényel várhatóan a következő években.*

**Ferencz Gyula képviselő-testületi tag**

* elmondja, hogy az egész 2-es választókörzet területén a kátyúk megmaradtak, sőt egyre csak növekednek, abban egy végleges eredményt szeretne hallani, mikor történik meg, mert nagyon balesetveszélyes

*Városgondnokság a kátyúzási munkákat 2018. június 28-ig elvégezteti.*

* a Bástya utca elején, az első tömbnél, valamint a József Attila utca háta mögött, a garázsoknál nincs világítás

*Szolgáltató felé lejelentettük a hibát.*

* a Rába partra vezető káposztáskerten keresztül menő út helyrehozatalát szeretné kérni, mert sem autóval, sem pedig kerékpárral nem lehet közlekedni, ezt szeretné javíttatni

*Városgondnokság a tereprendezést, javítást elvégezte.*

**Csák Tamás képviselő-testületi tag** elmondja,

* csatlakozna a kátyúsok sorába, a Teleki utca másik része, tehát az Akác utca és a 8-as közti rész, olyan állapotba van, ami már szinte balesetveszélyes, mindenképp szeretné kérni a kátyúzást

*Válasz, mint fent.*

* szeretné jelezni, hogy az Ipari úton, ahol volt az EGIS-nek a sínpályája, attól az S kanyarban a Legeroig 4 helyen teljes szélességben be van süllyedve az átereszeknél a megnövekedett forgalom miatt, ennek kérné a javítását
* *Városgondnokság a kátyúzási munkákat 2018. június 28-ig elvégezteti.*

**Szabó Ferenc képviselő-testületi tag**

* elmondja, hogy az elmúlt üléseken jelezte, hogy egy elhunyt körmendi II. világháborús áldozat nevét véssék fel az emlékműre, elkészült, de sajnálatos módon nem az áldozat neve került fel, hanem a kérelmező neve, Kövesdi Imréné neve került fel Gergely Lajosné helyett, kéri a helyrehozatalát.

*A javítást megrendeltük, a kérelmező felé pedig levelet küldtünk, elnézést kérve a súlyos hibáért.*

**Bán Miklós képviselő-testületi tag** elmondja,

* a Rázsótól a temetőig a járdát át kellene nézni, helyre kellene hozni, biciklivel menve olyan, mintha egy hullámdöcögőn menne az ember

*Válasz, mint fent.*

* Fő téren a Tejivó oldalán a „betonparaván” közelében egy szeméttárolót kellene elhelyezni, hogy a fiatalok abba szórják a szemetet és ne a földre

*Városgondnokság 2018. június 30-ig kirakja a tárolót.*

Körmend, 2018. június 20.

Forró Szilvia irodavezető s.k. Sövegjártó Zoltán intézményvezető s.k.